Onluste beïnvloed ook CB-toernooiVerskeie Curriebeker-wedstryde is afgelas. Foto: GB Jordaan. Die onluste in KwaZulu-Natal en Gauteng het ook ’n negatiewe invloed op die Curriebeker-toernooi en ’n hele paar wedstryde het in die slag gebly. In die jongste verwikkeling is die kragmeting tussen die Goue Leeus en die Vrystaatse Cheetahs in Johannesburg afgelas, terwyl die vroue-eindstryd (óók tussen die Leeus en die Cheetahs) uitgestel is. Vroeër het SA Rugby (Saru) in ’n verklaring gesê dat die kragmetings tussen die Haaie en die Pumas in Durban, sowel as die Blou Bulle en Griekwas in Kimberley, ook gekanselleer is. “Ons leef in ongewone tye en hoewel dit nooit goed is om wedstryde te kanselleer nie, het ons nie veel van ’n keuse gehad nie,” het Jurie Roux, Saru se uitvoerende hoof, gesê. Hy het voortgegaan om die spanne, borge en uitsaaier vir hul samewerking te bedank om ’n oplossing vir die uitdagings te vind. Die toernooi se regulasies maak voorsiening vir die kansellasie van wedstryde weens buitengewone omstandighede en ’n telling van 0-elk sal aangeteken word, terwyl ligapunte regverdig tussen die spanne opgedeel sal word. Intussen het AFP gister berig dat die Britse en Ierse Leeus-toerspan weer eens van hul veiligheid verseker is. “Daar was gesprekke met die Leeus en veiligheidsmaatreëls is opgeskerp,” het ’n anonieme veiligheidsbeampte gesê. “Suid-Afrika is ’n groot land en die Wes-Kaap is ver van die gebiede wat die ergste onder die onluste deurloop. Ek sou sê dat dit tans die veiligste deel van die land is.”